Fredag landede det sidste Herculesfly, der har deltaget i evakueringsarbejdet i Afghanistan. For piloterne har det været en hel særlig mission.

Fredag aften landede det sidste af de to Herculesfly, der de seneste dage har deltaget i evakueringsarbejdet fra den afghanske hovedstad Kabul til Islamabad i Pakistan. Og nu er flyene tilbage, hvor de til dagligt har hjemme, nemlig på Flyvestation Aalborg. - Det er dejligt. Det er godt. Det har været en lang mission, og der har været meget kaos, og det er godt at være hjemme igen, fortæller "Gir", der er en af piloterne ved Air Transport Wing, Flyvestation Aalborg, der har været afsted. For hans kollega "Ole" har det været en speciel opgave, han ikke har prøvet før. - Normalt er der en vis robusthed i form af en kontrol af nogle lufthavne. I den første periode i Kabul var der ingen kontrol dernede. Flyene måtte selv deconflicte (undgå kollission, red.) fra hinanden og sørge for, at der var ro. Det blev bedre i løbet af den tid, vi var dernede, siger "Gir" og fortsætter: - Det at man ikke ved, hvor mange skal man have med, og hvem man skal have med, det har været lidt udfordrende. Glade for at være hjemme i Aalborg Piloterne har skullet være klar til at flyve hele tiden, og derfor glæder de sig over nu at være hjemme i Aalborg. - Nu er vi kommet hjem, og nu glæder man sig til at være sammen med familien, og så må vi se, hvordan og hvorledes, man skal lige være færdige med at reflektere, fortæller "Ole". For "Gir" har han tydeligt kunne mærke, hvordan han kunne gøre en forskel. - Alle de gange, vi har været derinde, uanset hvor mange vi har haft med, og det har svinget fra 19-20 stykker og op til over 150, vi har haft med ad gangen. Ved hver af dem har jeg tænkt, det er et potentielt liv, jeg har været med til at redde, fortæller "Gir".